Niemand nog vas na moord op dokterNiemand is nog in hegtenis geneem in verband met die moord op ŉ dokter wat Vrydagaand tydens ŉ motorkaping in Pretoria doodgeskiet is nie. Dr John Moche, ŉ 41-jarige dermatoloog by die Steve Biko Akademiese-hospitaal, het glo Vrydagaand omstreeks 20:30 saam met ŉ verpleegster in sy Range Rover gesit buite ŉ kompleks in Viljoen straat. Twee gewapende mans het glo die deure oopgemaak en albei uit die motor geruk. Een van die mans het Moche in die bors geskiet en hulle het met die motor gevlug. Die motor is later dieselfde aand verlate in Atteridgeville gevind. Die verpleegster is nie beseer nie. ŉ Polisiewoordvoerder, lt kol Lungelo Dlamini, sê niemand is nog in hegtenis geneem in verband met die voorval nie. Die Gautengse departement van gesondheid het intussen sy skok uitgespreek oor die moord.